‘দেশু ৭’-এ রাজি করানোর গল্প শোনালেন দেব, ‘রসিক খোচা’ শুভশ্রীর

কলকাতা: পাঁচ মাস বাদে একফ্রেমে দেশু। সোমবারের লাইভে যাবতীয় জল্পনার অবসান ঘটালেন দেশু। খুনসুঁটি আর আসন্ন সিনেমার আপডেট দেওয়ার পাশাপাশি ‘অতীত বিতর্ক’ উত্থাপন করে দেবকে ‘রসিক খোঁচা’ দেওয়ার সুযোগও হাতছাড়া করলেন না শুভশ্রী গঙ্গোপাধ্যায় (Subhashree Ganguly)। দেব (Dev) জানালেন নতুন ছবি নিয়ে কী ভাবে রাজি করালেন শুভশ্রীকে।

পরনে রং মিলান্তি পোশাক। সোম দুপুরে একে-অপরের পাশে দেব-শুভশ্রী। ‘ধূমকেতু’ বিতর্কের পর কীভাবে ‘দেশু ৭’-এর জন্য অভিনেত্রীকে রাজি করালেন টলিউড সুপারস্টার? সোমবারের লাইভে সেই অজানা কথাই ভাগ করে নিলেন দেব। দেব জানালেন, নতুন সিনেমার প্রস্তাব পাওয়ার পর মাত্র ৩০ সেকেন্ডের মধ্যে সবুজ সংকেত দেন নায়িকা। কিন্তু কোন মন্ত্রবলে রাজি হলেন শুভশ্রী? দেবের উদ্দেশে শুভশ্রী বলেন, “নট সো ইনোসেন্ট ফেস-এর কাছে যখন অফারটা এলো… তখন নিশ্চয়ই কোনও একটা যুদ্ধে নামতে হবে, বলে। ছোটবেলা থেকে অনেক যুদ্ধই করেছ। এই লড়াইয়ে না হয় তোমার পাশে থাকলাম।” তবে এরপরই শুভশ্রী পালটা প্রশ্ন ছোড়েন, “এবছর দেবের অনেকগুলি ছবি রিলিজ করছে, কেন ‘দেশু ৭’-টাই তোমার কাছে এত স্পেশাল?” উত্তরে দেব বললেন, ‘তুমি এলে বলেই সিনেমাটা এত স্পেশাল হল…!’

আরও পড়ুন:‘হিংসা ও বিদ্বেষ আপনার চোখ অন্ধ করে দিয়েছে’, রহমানকে তোপ কঙ্গনার

শুভশ্রী স্পষ্ট করে বলেন, অতীতকে পিছনে ফেলে তাঁরা অনেকটাই এগিয়ে গিয়েছেন বলেই আজ একসঙ্গে কাজ করতে পারছেন। তাঁর কথায়, “অতীতে যা ছিল, তা নিয়ে বাঁচতে চাই না। আমরা অনেকটা পথ এগিয়ে এসেছি। আমাদের সঙ্গীরাও পাশে রয়েছেন। রুক্মিণী এবং রাজকে ধন্যবাদ—ওঁরা পাশে না থাকলে এই কাজটা সম্ভব হত না।”দেবও অনুরাগীদের উদ্দেশে একই সুরে আবেদন জানান। তিনি বলেন, লাইভ শেষ হওয়ার পরে যেন কেউ তাঁদের ব্যক্তিগত জীবন বা সঙ্গীদের নিয়ে কটূক্তি না করেন। দেবের কথায়, “আমরা জানি, আপনারা আমাদের ভালবাসেন, একসঙ্গে দেখতে চান। কিন্তু তার মানে এই নয় যে আমাদের সঙ্গীদের নিয়ে মন্তব্য করবেন।” দেবের কথায়, “দয়া করে আমাদের পার্টনারকে অসম্মান করবেন না।

এই লাইভেই দেব ও শুভশ্রী জানিয়ে দেন, তাঁদের নতুন ছবিতে থাকবে প্রেম, অ্যাকশন এবং রোমাঞ্চ—সব ধরনের উপাদান। শুধু তাই নয়, ছবির মুক্তির প্রায় ১০ মাস আগেই অগ্রিম টিকিট বুকিং শুরু হয়ে গেল।